Vrou dood ná sekerheidswag operasie uitvoer | Maroela Media
Vrou dood ná sekerheidswag operasie uitvoer
'n Vrou is Sondag in 'n hospitaal in Pakistan dood nadat 'n sekerheidswag, wat hom as 'n dokter voorgedoen het, op haar 'n operasie uitgevoer het. Die wag is al twee jaar gelede by dié hospitaal afgedank. Hy is ná die vrou se dood in hegtenis geneem.
Shameema Begum (80) het twee weke nadat die sekerheidswag, Muhammad Waheed Butt, op haar rug geopereer het in die Mayo-staatshospitaal in die stad Lahore gesterf. 'n Gekwalifiseerde tegnikus was ook ten tyde van die operasie in die teatersaal teenwoordig.
'n Nadoodse ondersoek is gelas om vas te stel of Begum weens komplikasies van die operasie oorlede is.
'n Administratiewe beampte van die hospitaal het op voorwaarde van anonimiteit aan plaaslike media gesê Butt het 'n operasie op Begum se rug uitgevoer, maar dit is nie duidelik watter soort operasie dit presies was nie.
Begum se familie het Butt vir die operasie betaal, asook vir twee opvolghuisbesoeke om haar wond te behandel.
Haar wond het kort ná die operasie begin bloei en sy het erge pyn ervaar. Haar familie het haar terug na die hospitaal geneem, waar hulle toe vasgestel het dat Butt eintlik 'n kwaksalwer is.
Ali Safdar, woordvoerder van die polisie in Lahore, sê Butt doen hom al vir 'n geruime tyd voor as 'n dokter en het al talle huisbesoeke by pasiënte afgelê.
"Butt is al twee jaar gelede as sekerheidswag afgedank omdat hy pasiënte vir geld afgepers het," sê Safdar.
Dit is nie die eerste keer dat só iets in hierdie hospitaal gebeur nie. Daar is ook in Mei 'n man in hegtenis geneem wat hom ook as 'n dokter voorgedoen het en ook geld uit pasiënte gemaak het.
In 2016 het dit aan die lig gekom dat 'n vrou haar agt maande lank as 'n neurochirurg voorgedoen en saam met gekwalifiseerde dokters operasies uitgevoer het.
Byna R5 miljoen verwag vir Mona Lisa-replika
Reality is stranger than fiction. Hoe op dees aarde kry die mense ooit toegang tot die teater? Met elke operasie wat ek ondergaan het, was daar 'n horde personeel rondom my. Die kwaksalwer en een tegnikus kon tog onmoontlik narkose toedien en al die ander pligte nakom. Iemand moes tog sien dat die indringer on bekend aan hulle is.